Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 1 Pv 337/13/6606	Lučenec, 11.11.2013
EEČ : 2-47-197-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ako otec dcéry XXXXX, nar. XXXXX hoci bol podľa právoplatného rozsudku Okresného súdu v Lučenci  č.  11 P 420/07 z 15.10.2007 počnúc dňom  26.10.2007 povinný platiť výživné na dcéru mesačne v sume 800,- Sk t. j. 26,56 € vždy do 20-teho dňa toho ktorého mesiaca vopred do rúk starej matky dieťaťa XXXXX, nar. XXXXX z XXXXX takto uloženú povinnosť vo XXXXX a inde riadne neplnil a za obdobie od 20.11.2009 do 20.01.2013 dlhoval na výživnom celkom 965,84 €   

lebo zanikla trestnosť činu

Odôvodnenie:
Vyšetrovateľ OR PZ v Lučenci uznesením zo dňa 11.07.2013 pod č. ORP-368/OVK-LC-2013 začal trestné stíhanie a zároveň vzniesol obvinenie XXXXX, nar. XXXXX pre prečin zanedbania povinnej výživy podľa § 207 odsek 1, ods. 3 písm. b/ Trestného zákona, ktorý prečin mal obvinený spáchať spôsobom  a v rozsahu uvedenom v skutkovej  vete vo  výrokovej časti tohto uznesenia. 
	Vyšetrovateľ OR PZ v Lučenci po ukončení vyšetrovania predložil dňa 04.11.2013 na okresnú prokuratúru návrh na zastavenie trestného stíhania zo 30.10.2013, ktorý návrh odôvodnil splnením podmienok podľa § 86 písm. a/ Trestného zákona obvineným. 
Po preskúmaní vyš. spisu som z výpovede obv. XXXXX z 13.09.2012 zistil, že tento začiatkom mesiaca september roku 2013 osobne k rukám XXXXX vyplatil celkom 966 € ako výživné, čím v plnom rozsahu splnil svoju vyživovaciu povinnosť voči dcére.
Svedkyňa - poškodená XXXXX stará matka vnučky XXXXX, ktorá jej bola súdom zverená do výchovy a starostlivosti vo svojej výpovedi dňa 28.10.2013 potvrdila, že povinný XXXXX jej koncom septembra roku 2013 dodatočne uhradil celú dlžnú sumu výživného a to vo výške 966 €. V predchádzajúcej výpovedi uviedla, že napriek neplateniu vyživovacej povinnosti jej vnučka núdzou netrpela.  
	Podľa § 86 písmeno a/  Trestného zákona  trestnosť činu zaniká aj vtedy  ak ide o prečin zanedbania povinnej výživy  podľa § 207 Trestného zákona, ak prečin nemal trvale nepriaznivé následky a páchateľ svoju povinnosť dodatočne  splnil skôr než  sa  súd odobral na záverečnú poradu. 
Podľa § 215 ods. 1 písm. h/ Tr. poriadku prokurátor zastaví trestné stíhanie ak zanikla trestnosť činu.
	Z uvedeného dôvodu nakoľko obvinený XXXXX splnil vyživovaciu povinnosť, preto bolo potrebné o jeho trestnom stíhaní za  prečin zanedbania povinnej výživy podľa § 207 odsek 1 Trestného zákona   rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavel Melo
prokurátor